เสริมกำลังเป็น 7 กองร้อย ดูแลความเรียบร้อยการชุมนุมของกลุ่มจะนะรักษ์ถิ่น บริเวณสะพานชมัยมรุเชฐ
พลตำรวจตรี นิธิธร จินตกานนท์ รองผู้บัญชาการตำรวจนครบาล เปิดเผยถึงการชุมนุมของเครือข่ายจะนะรักษ์ถิ่น บริเวณสะพานชมัยมรุเชฐ ว่า ในส่วนของความวุ่นวายระหว่างการเคลื่อนขบวนของกลุ่มผู้ชุมนุมเมื่อวานนี้ ตำรวจได้มีการเก็บหลักฐานแกนนำผู้ปราศรัย ที่ยุยงผู้ชุมนุมให้ก่อความวุ่นวายไว้แล้ว และหลังเจ้าหน้าที่เข้าเจรจา ได้รับความร่วมมือจากผู้ชุมนุม ยินยอมเปิดช่องทางการจราจรบนถนนพิษณุโลก 2 ช่องทาง ให้รถสามารถสัญจรผ่านได้แล้ว โดยตำรวจได้จัดพื้นที่บริเวณถนนพระราม 5 ข้างศาลกรมหลวงชุมพรเขตอุดมศักดิ์ ไว้รองรับให้ผู้ชุมนุมทำกิจกรรม พร้อมกับรอฟังผลการพิจารณาวาระเรื่องความเดือดร้อนได้ ซึ่งหากผู้ชุมนุมอยู่ในพื้นที่ ก็จะไม่เกิดผลกระทบต่อการจราจร ส่วนการดูแลสถานที่และบุคคลสำคัญระหว่างการประชุมคณะรัฐมนตรีวันนี้ ได้มีการเสริมกำลังกองร้อยควบคุมฝูงชนเข้ามาเพิ่มเติมอีก 3 กองร้อย เพื่อสับเปลี่ยนกำลังที่มีอยู่เดิม 4 กองร้อย เป็นทั้งหมด 7 กองร้อยรองผู้บัญชาการตำรวจนครบาล กล่าวด้วยว่า นอกจากการเตรียมกำลังดูแลความสงบเรียบร้อยการชุมนุมบริเวณทำเนียบรัฐบาล กองบัญชาการตำรวจนครบาล ยังดูแลการจัดกิจกรรมเชิงสัญลักษณ์ทางการเมืองจุดอื่นๆ ทั้งบริเวณหน้าศาลฎีกาและเรือนจำพิเศษกรุงเทพมหานครรวมถึง เฝ้าระวังการรวมตัวบริเวณแยกดินแดง หากพบการรวมตัว ก็พร้อมเสริมกำลังได้ทันที